贈聽聲上官術士
作者：李流謙
朝代：宋

paragraphs: 造化祕密藏，凝然大狙宅。
操縱掌握間，殆似不容測。
惟人號最靈，研窮深探賾。
支干究生旺，更以形骸索。
摸骨與聽聲，箇中更奇特。
無煩覿面知，禍福悉已白。
至理非口傳，妙處從心得。
官君持此術，行盡山水國。
所歷多巧中，一醉天地窄。
祇今天下士，何啻累千百。
紛紛肉食鄙，正須囊錐客。
僕僕塵埃中，豈無鳳毛翮。
勿以朝野殊，窮通理不隔。
上方勞夢想，胡弗爲指摘。
致君堯舜上，爾術光史冊。
若共俗人言，懷抱真可惜。